โบรกฯมอง SET วันนี้ไซด์เวย์รอปัจจัยใหม่ แนะจับตาถ้อยแถลง “เจอโรม พาวเวล” คืนนี้
โบรกฯมอง SET วันนี้ไซด์เวย์รอปัจจัยใหม่ แนะจับตาถ้อยแถลง “เจอโรม พาวเวล” คืนนี้
27 ส.ค. 2563

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ในช่วงรอปัจจัยใหม่หนุน โดยตลาดหุ้นในภูมิภาคเอเชียเช้านี้เคลื่อนไหวในแดนลบเล็กน้อยเป็นส่วนใหญ่ ในช่วงรอดูการประชุมประจำปีของธนาคารกลางสหรัฐ (เฟด) ที่เมืองแจ็คสัน โฮล วันที่ 27-28 ส.ค.นี้ ให้จับตานายเจอโรม พาวเวล ประธานเฟด ที่จะขึ้นกล่าวสุนทรพจน์ในวันนี้ เวลา 09.10 น.ตามเวลาสหรัฐ หรือ 20.10 น.ตามเวลาไทย
แต่ทั้งนี้ ตลาดฯก็มีปัจจัยลบจากข่าวจีนทดสอบขีปนาวุธ หลังจากที่สหรัฐส่งเครื่องบินสอดแนมเข้าสู่เขตห้ามบิน ซึ่งอาจจะทำให้ความขัดแย้งระหว่างจีน และสหรัฐฯเพิ่มขึ้น อย่างไรก็ดีจะต้องรอดูว่าจะเป็นอย่างไรต่อไป
นอกจากนี้ ให้ติดตามความคืบหน้าโครงการภูเก็ตโมเดล และติดตามปัจจัยทางการเมืองอย่างใกล้ชิด เพราะหากมีอะไรขึ้นมาก็จะเป็นความเสี่ยงของตลาดฯได้
พร้อมให้แนวรับ 1,311 จุด ส่วนแนวต้าน 1,327-1,332 จุด
 